ไฟแนนซ์ทูเดย์
&#8220;มี 2 วิธีในการแสดงพละกำลังของคนเรา อย่างหนึ่งคือ กดลง และอีกอย่างคือ ดึงขึ้น&#8221;
20 ก.พ. 2555

“มี 2 วิธีในการแสดงพละกำลังของคนเรา อย่างหนึ่งคือ กดลง และอีกอย่างคือ ดึงขึ้น”
แม้น้ำท่วมเมืองไทยจะหายวับไปเกือบ 2 เดือนแล้ว แต่จนถึงขณะนี้แผนการจัดการน้ำยังคลานเป็นเต่าต้วมเตี้ยมอยู่นั้น เรื่องเงินบริจาคก็กลายเป็นหนังยาวให้คนไทยได้พูดถึงกันไม่หยุดหย่อน...
เรื่องมีอยู่ว่า ณ แอลเอ ดินแดนอันศิวิไลซ์ที่คนไทยไปพักพิงกันอยู่ร่วม 3 แสนคน ทนเห็นคนร่วมชาติตกทุกข์ระทมกับการจมน้ำไม่ไหว ร่วมแรงร่วมใจกันระดมเงินคนละไม้คนละมือ ปรากฏว่าสามารถสร้างประวัติศาสตร์ของการระดมเงินกันทีเดียว เมื่อคนไทยร่วมใจกันบริจาคจนได้เงินมามากถึง 1 ล้านเหรียญสหรัฐ คิดเป็นเงินบาทก็ตก 30 ล้านบาทแน่ะ มากไม่มากไม่รู้ แต่ต้นกล้าตั้งแต่เกิดมาก็ไม่เคยเห็นเงิน 30 ล้านบาท
คนไทยในแอลเอตกลงเป็นฉันทานุมัติกันว่า จะร่วมสมทบกับมูลนิธิชัยพัฒนาไปแก้ปัญหาน้ำท่วมของประเทศ
แต่แล้วจู่ๆ ก็มีนายพลคนหนึ่งที่ผูกพันกับรัฐบาลอย่างแน่นหนาประสาญาติมิตรรับรู้เข้าหู เมื่อได้ไปจัดการแข่งขันชกมวยไทยในแอลเอ จึงใช้อิทธิฤทธิ์บีบบังคับให้ข้าราชการกระทรวงการต่างประเทศ ซึ่งประจำการที่กรมการกงสุลฯ แอลเอ เป็นผู้เจรจาเอาเงินบริจาคดังกล่าวมาเข้าร่วม และตัวเองจะนำมาบริจาคให้กับรัฐบาลไทยเอง แต่ข้าราชการกระทรวงการต่างประเทศและคนไทยในแอลเอไม่เห็นด้วย แถมไม่ยอมทำตาม...
แค่นั้นแหละ หิริ โอตตัปปะ ของท่านนายพลก็พังพาบ กลับมาเมืองไทยไม่นานเท่าไหร่ คำสั่งย้ายข้าราชการคนดังกล่าวมาเข้ากรุก็บังเกิดขึ้นทันที ชนิดที่ยังทำหน้าที่ไม่ครบวาระ ลูก เมียเดือดร้อนกันไปหมด ไปสืบเอาเองละกันว่า นายพลคนนั้นเป็นใครจึงใหญ่คับบ้านคับเมือง 
ฮ่าๆ อ้าปากก็เห็นลิ้นไก่ในขณะที่ใครๆ เขาก็มึนกับนโยบาย ทำให้ลูกค้าดีเป็นหนี้เสียของรัฐบาลปู ยิ่งลักษณ์ ชินวัตร แต่นักเศรษฐศาสตร์ไม้บรรทัด มนตรี โสคติยานุรักษ์ ผู้อำนวยการหลักสูตรรัฐประศาสนศาสตร์มหาบัณฑิตนิด้า กลับเห็นว่านโยบายลดภาระโดยการพักหนี้ให้ลูกหนี้ที่ดี จะช่วยให้ลูกหนี้มีเงินเหลือไว้จับจ่ายใช้สอยเป็นการกระตุ้นการบริโภคภาคครัวเรือนได้ และเป็นการให้รางวัลแก่คนที่ชำระหนี้ดีบ้าง เพียงแต่ไม่ควรพักหนี้ให้ลูกหนี้ดี 3 ปี เพราะนานเกินไป ควรจะให้พักหนี้ 6 เดือน1 ปี ก็น่าจะเหมาะสม จะไม่กระทบต่อฐานะทางการเงินของธนาคารรัฐมากนัก 5555